Julie Rademacher (S), 2010-05-06:
Mange tak for ordet, formand.
Socialdemokraterne vil rigtig gerne have mændene med.
Vi vil gerne, at vi får en debat om, hvordan vi designer samfundet, så både mænd og kvinder kan tilvælge både karriere og familieliv.
Vi vil et moderne velfærdssamfund.
Vi vil gerne, at vi får en diskussion om en ny velfærdsmodel i Danmark, som giver nogle bud på, hvordan vi bedst muligt som samfund bidrager til moderne familier, hvor man ikke skal vælge mellem enten karriereliv eller familieliv, men hvor såvel en mand som en kvinde uanset samfundslag kan vælge at leve i balance netop mellem familie- og karriereliv.
Vi tror ikke bare, at ligestilling handler om, at kvinderne skal have mere plads.
Nej, snarere tværtimod.
For os er det afgørende, at vi får et bredere perspektiv for ligestilling, ikke alene til gavn for den enkelte, men også til gavn for samfundet.
Jeg tror, at det vil blive afgørende for samfundsøkonomien, at også kvinderne får mulighed for i højere grad at tilvælge karriere sammen med familielivet, og jeg er overbevist om, at vi også får gladere mænd af, at der bliver plads til, at man både kan spille med såvel på hjemme- og udebanen som på fodboldbanen.
Ud over de menneskelige og sociale perspektiver, der er, er jeg helt overbevist om, at det også gavner vores samfundsøkonomi, at vi får alle talenter i spil – det er jeg meget enig med ministeren i – og at vi kan blive tilfredse mennesker uden nødvendigvis at blive klemt imellem familien og arbejdet.
Jeg vil gerne, at vi her i 2010 tænker på, hvordan vi designer samfundet for vores børn i 2020, 2030 og 2050, så man kan træffe frie valg med hensyn til karriere- og arbejdsliv.
Det er det, moderne ligestillings- og velfærdspolitik handler om for mig.
Vi ønsker at forandre for at bevare velfærden i Danmark.
Vi vil gerne fremme ligestillingen på uddannelser, så både mænd og kvinder kommer på banen.
Vi vil gerne indføre 12 ugers øremærket barsel til mænd og sikre, at såvel mænd som kvinder har lige mulighed for netop at vælge imellem familie og arbejdsliv.
Vi vil gerne samarbejde med den nye ligestillingsminister.
Faktisk er Socialdemokraterne ganske positive over for den nye ligestillingsminister, som også kun kan være en forbedring i forhold til den forrige ligestillingsminister, vi havde, nemlig Inger Støjberg, der mente, at vi faktisk havde opnået ligestilling i Danmark undtagen for indvandrerkvinder.
Hos Socialdemokraterne har vi undret os over, om den tidligere ligestillingsminister overhovedet har set, at der har været kæmpe demonstrationer for ligeløn, og at også flere og flere mænd falder fra i uddannelsessystemet samt kæmper for deres rettigheder til også at være forældre.
I hvert fald virkede det ikke, som om den tidligere ligestillingsminister egentlig havde en erkendelse af, hvilke udfordringer vi står over for i forhold til netop den moderne ligestillings- og velfærdsdagsorden.
Jeg er helt overbevist om, at den nye ligestillingsminister og jeg er fuldstændig enige om, at der er masser af initiativer, der skal igangsættes, og beslutninger, der skal træffes, for netop at forbedre ligestillingen i Danmark.
Men selv om lille Lykke gerne vil, så kommer den store Løkke og skal give lov.
Vil den store Løkke give lov?
Tja, i hvert fald må det være hårdt arbejde at være ligestillingsminister.
Først overtager man et Ligestillingsministerium, der alligevel ikke er et rigtig powerministerium, men som bliver stedmoderligt placeret under Klima- og Energiministeriet efter at have været kastet rundt som en afdeling under diverse andre ministerier.
Faktisk skulle man næsten tilbyde Ligestillingsministeriet en autocamper eller en container, så det hurtigt kan blive flyttet rundt.
Ligestillingen er hjemløs her på Christiansborg.
Det er ærgerligt, for vi er mange i Folketinget, der egentlig gerne vil diskutere ligestilling.
Det var Folketingets formand, der blev henvist til.